BTS-STEC ตีคู่วิ่งคึกคัก จับตาประเด็นเสียบ! “ไฮสปีด” หลัง “ซีพี” ส่อเจรจาล่ม
BTS-STEC ตีคู่วิ่งคึกคัก จับตาประเด็นเสียบ! “ไฮสปีด” หลัง “ซีพี” ส่อเจรจาล่ม
8 มี.ค. 2562

ผู้สื่อข่าวรายงานว่า บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ณ เวลา 11.01 น. อยู่ที่ระดับ 10.60 บาท บวก 0.30 บาท หรือ 2.91% สูงสุดที่ระดับ 10.70 บาท ต่ำสุดที่ระดับ 10.40 บาท ด้วยมูลค่าการซื้อขาย 350.89 ล้านบาท
ขณะเดียวกันราคาหุ้น บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด (มหาชน) หรือ STEC ล่าสุดอยู่ที่ระดับ 22.70 บาท บวก 0.30 บาท หรือ 1.34% สูงสุดที่ระดับ 22.90 บาท ต่ำสุดที่ระดับ 22.40 บาท ด้วยมูลค่าการซื้อขาย 235.98 ล้านบาท
ทั้งนี้ ราคาหุ้น BTS และ STEC ปรับตัวขึ้นแรง และมีมูลค่าการซื้อขายที่หนาแน่นในวันนี้ โดยเป็นที่น่าจับตาว่ากลุ่มซีพีและการรถไฟแห่งประเทศไทย จะสามารถได้ตกลงโครงการรถไฟความเร็วสูงเชื่อม 3 สนามบิน (สุวรรณภูมิ-ดอนเมือง-อู่ตะเภา) หรือไม่ หลังจากที่กลุ่มซีพีได้ขอเลื่อนการเจรจาออกไปเป็นวันที่ 13 มี.ค. โดยให้เหตุผลว่ายังไม่พร้อมที่จะเจรจา ซึ่งหากการเจรจาไม่สามารถหาข้อตกลงได้คณะกรรมการจะเรียกกลุ่มกิจการร่วมค้า BSR ซึ่งมี BTS และ STEC ซึ่งเป็นผู้เสนอราคาได้เป็นอันดับที่ 2 เข้ามาเจรจาแทน
โดยก่อนหน้านี้ นายวรวุฒิ มาลา รองผู้ว่าการกลุ่มธุรกิจการบริหารทรัพย์สิน รักษาการแทน ผู้ว่าการรถไฟแห่งประเทศไทย (รฟท.) เปิดเผยว่า  กลุ่มบริษัท เจริญโภคภัณฑ์ โฮลดิ้ง จำกัด และพันธมิตร (กลุ่มซีพี) ซึ่งเป็นผู้เสนอราคาต่ำสุดในโครงการรถไฟความเร็วสูงเชื่อม 3 สนามบิน (สุวรรณภูมิ-ดอนเมือง-อู่ตะเภา) ได้ทำหนังสือมาขอเลื่อนนัดเจรจาออกไปเป็นวันที่ 13 มี.ค.จากเดิมนัดหมายในวันนี้ (5 มี.ค.) โดยให้เหตุผลว่ายังไม่พร้อมที่จะเจรจา เพราะยังต้องพูดคุยกับพันธมิตรที่มีอยู่หลายรายเสียก่อน จึงต้องเลื่อนการเจรจาออกไป
ทั้งนี้ คณะกรรมการคัดเลือกได้แจ้งไปยังกลุ่มซีพีอย่างไม่เป็นทางการแล้วว่า ข้อเสนอ 12 ข้อนั้นไม่สามารถรับไว้พิจารณาได้ เพราะข้อเสนอของกลุ่มซีพี อยู่นอกเหนือข้อเสนอการร่วมลงทุน (Request for Proposal) หรือ RFP ได้แก่  การขอรับเงินชดเชยตั้งแต่ปีแรก, การขยายเวลาสัญญาจาก 50 ปี เป็น 99 ปี เป็นต้น
โดยการเจรจาจะเป็นครั้งสุดท้ายหรือไม่ขึ้นกับกลุ่มซีพี ถ้าตกลงไม่เจรจาต่อทางคณะกรรมการคัดเลือกฯจึงจะเรียกกลุ่มกิจการร่วมค้า BSR ที่เป็นผู้เสนอราคาต่ำสุดเป็นรายถัดไป
อนึ่ง กลุ่มกิจการร่วมค้า BSR ประกอบด้วย บมจ.บีทีเอส กรุ๊ป โฮลดิ้ง (BTS) บมจ.ซิโน-ไทย เอ็นจิเนียริ่ง แอนด์ คอนสตรัคชั่น (STEC) และ บมจ.ผลิตไฟฟ้าราชบุรีโฮลดิ้ง (RATCH)
ขณะที่กลุ่มกิจการร่วมค้า บริษัท เจริญโภคภัณฑ์โฮลดิ้ง จำกัด และพันธมิตร ประกอบด้วย บริษัท เจริญโภคภัณฑ์โฮลดิ้ง จำกัด (ประเทศไทย), บมจ. อิตาเลียนไทย ดีเวล๊อปเมนต์ (ITD) , China Railway Construction Corporation Limited (สาธารณรัฐประชาชนจีน), บมจ. ช.การช่าง (CK), บมจ. ทางด่วนและรถไฟฟ้ากรุงเทพ (BEM)
 
 